Správa 
o plnení strategických zámerov 
činnosti Sociálnej poisťovne 
v roku 2009

február 2010
Správa o plnení strategických zámerov činnosti Sociálnej poisťovne 
v roku 2009

Obsah	
Úvod		..................................................................................			2

Prioritná os č.1 – Klient		..............................................................	  	2
Strategický cieľ č. 1 – Proklientska orientácia  výkonu
činnosti Sociálnej poisťovne		.................................................... 		2

Prioritná os č.2 – Rozvoj Sociálnej poisťovne	...................			4
Strategický cieľ č. 1 – Implementácia súboru uznávaných 
hodnôt Sociálnej poisťovne		.....................................................		4
Strategický cieľ č. 2 – Obraz a dôveryhodnosť 
Sociálnej poisťovne		..........................................................................		4
Strategický cieľ č. 3 – Rozvoj ľudských zdrojov, kvality 
pracovného života a inštitúcie		....................................................		5

Prioritná os č.3 – Financie		..........................................			6
Strategický cieľ č. 1 – Platobná schopnosť poistných fondov	....................		6
Strategický cieľ č. 2 – Finančná a prevádzková efektívnosť	.....................		7

Prioritná os č.4 – Vnútorné procesy		.........................................		9
Strategický cieľ č. 1 – Rozvoj informačného systému	 
na podporu výkonu činnosti Sociálnej poisťovne		.....................		9
Strategický cieľ č. 2 – Optimalizácia a zdokonaľovanie	 
vnútorných procesov Sociálnej poisťovne		...............................		11
Strategický cieľ č. 3 – Kontrolná činnosť		.........................................		13
Strategický cieľ č. 4 – Bezpečnosť Sociálnej poisťovne a IS SP	..........		14

Úvod

	Účelom materiálu je podať komplexnú informáciu o plnení strategických zámerov činnosti Sociálnej poisťovne v roku 2009, ktoré vyplynuli z Národnou radou Slovenskej republiky schválených Strategických zámerov činnosti Sociálnej poisťovne na obdobie rokov 2009 – 2014.
	Tak ako v predchádzajúcich rokoch, tak aj v roku 2009 bolo plnenie strategických zámerov činnosti Sociálnej poisťovne ovplyvňované mnohými prioritnými úlohami, ktoré musela Sociálna poisťovňa zabezpečiť. Na začiatku roka 2009 dominovali úlohy, ktoré bolo potrebné uskutočniť v súvislosti s prechodom na euro, ťažiskom ktorých bola najmä realizácia výplaty dávok v tejto novej mene v januárových výplatných termínoch so súčasnou valorizáciou dôchodkových a úrazových dávok. 
	Rozsahom i obsahom významné úlohy plnila Sociálna poisťovňa aj v súvislosti s prípravou na realizáciu jednotlivých noviel zákona o sociálnom poistení, ktoré nadobudli účinnosť v priebehu roka 2009 a tiež v súvislosti s prípravou na realizáciu zákona o poskytovaní príspevku účastníkom národného boja za oslobodenie a vdovám a vdovcom po týchto osobách.
	Realizácia niektorých strategických zámerov, najmä z hľadiska ich priority, bola poznamenaná aj vplyvmi vonkajšieho prostredia, dôsledkami hospodárskej a finančnej krízy. Z úsporných dôvodov bola ich realizácia presunutá na neskoršie obdobia.
	Stratégia Sociálnej poisťovne je rámcovaná primárne na jednej strane strategickým cieľom proklientskej orientácie výkonu jej činností a strategickým cieľom rozvoja ľudských zdrojov, kvality pracovného života a inštitúcie, druhú stranu tvoria prioritná os financií a prioritná os vnútorných procesov.

Prioritná os č. 1 – Klient

	Prioritná os sa koncentruje na naplnenie vízie Sociálnej poisťovne v oblasti vzťahu so svojimi klientmi stať sa modernou verejnoprávnou inštitúciou, ktorá efektívne vykonáva všetky jej zákonom zverené činnosti, s cieľom naplniť zákonné nároky svojich klientov   proklientsky orientovanými službami.

Strategický cieľ č. 1 – Proklientska orientácia výkonu činnosti Sociálnej poisťovne

	Ťažiskom proklientskej orientácie je včasné a kvalitné uspokojovanie zákonných nárokov klientov a ich informovanosť o veciach týkajúcich sa ich práv a povinností vo vzťahu k Sociálnej poisťovni. V rozhodujúcej väčšine prípadov útvary  Sociálnej poisťovne rozhodovali vo veciach dávok v zákonom ustanovených lehotách a realizovali ich výplaty v ustanovených výplatných termínoch a to aj v podmienkach prechodu na euro. Dôsledné dodržiavanie zákonných lehôt v konaní vo veci nároku na dávku je sledované vedúcimi zamestnancami útvarov, správnosť postupov pri posudzovaní nárokov klientov bola zabezpečená vo viacerých rozhodovacích procesoch dvojstupňovou kontrolou.
	Na zabezpečenie jednotného prístupu k rozhodovaniu o nárokoch klientov boli aktualizované metodické usmernenia a zintenzívnila sa súčinnosť medzi jednotlivými útvarmi Sociálnej poisťovne. Vo vybraných konaniach o nároku na invalidný dôchodok boli v roku 2009 pre pobočky Sociálnej poisťovne schválené nové spoločné postupy útvarov dôchodkového poistenia a útvarov lekárskej posudkovej činnosti, ktoré zabezpečujú kvalitnejšie a rýchlejšie vybavenie nárokov klientov.
	V novembri 2009 sa začal realizovať vo vybraných pracoviskách Sociálnej poisťovne, ústredie pilotný projekt s proklientským zameraním vo veci druhostupňového posudzovania zdravotného stavu v prípade konania o opravnom prostriedku proti rozhodnutiam, z dôvodu neuznania invalidity, účelom ktorého je priblíženie výkonu posudkovej činnosti klientovi.
	Pre zlepšenie dostupnosti služieb Sociálnej poisťovne pre klientov boli na základe návrhu na reštrukturalizáciu pobočiek v Bratislavskom kraji schváleného Dozornou radou Sociálnej poisťovne od júla 2009 vytvorené vysunuté pracoviská I. typu v Malackách, Pezinku a v Senci. Zároveň bolo zriadené vysunuté pracovisko I. typu v Kysuckom Novom Meste.
	Lepšia dostupnosť služieb Sociálnej poisťovne pre klientov bola vo všetkých pobočkách jednotne zabezpečená rozšírením počtu stránkových dní a rozsahu úradných hodín.
	Bol vybudovaný ďalší bezbariérový prístup do budovy vysunutého pracoviska pobočky Žilina v Bytči. Začala sa realizovať aj novostavba prevádzkovej budovy pobočky Rimavská Sobota s termínom dokončenia v roku 2010, vrátane informačno - poradenského centra.  
	Informovanosť klientov zabezpečovala Sociálna poisťovňa po obsahovej a technickej stránke všetkými dostupnými komunikačnými prostriedkami – počnúc internetovou stránkou, cez osobné, telefonické a elektronické poskytovanie všeobecných aj individuálnych informácií, konzultácií a poradenstva klientom, pohotové poskytovanie informácií a stanovísk masovokomunikačným prostriedkom až po sprístupňovanie informácií na základe zákona o slobodnom prístupe  k informáciám.
	Sociálna poisťovňa rozšírila kapacitu telefónnej ústredne a zvýšila funkcionalitu  telefónnych liniek zabezpečujúcich poradenskú činnosť a kontakt s klientom prostredníctvom technológie IP (prenos hlasovej komunikácie cez internet). V prvej fáze sa táto technológia zaviedla v máji 2009 v informačno - poradenskom centre ústredia, ktoré poskytuje  klientom telefonické informácie o dôchodkovom poistení. 	Koncom októbra 2009 sa do systému  zapojilo aj call-centrum, ktoré poskytuje elektronicky aj telefonicky všeobecné informácie o sociálnom poistení. 
	Aj v roku 2009 Sociálna poisťovňa naďalej obsahovo, vizuálne i technicky zdokonaľovala svoju internetovú stránku  ako najvyužívanejší prostriedok na informovanie verejnosti a zároveň aj ako dôležitý prostriedok komunikácie s klientom prostredníctvom priamej elektronickej poradne. 
	V roku 2009 popri včasnom oboznamovaní klientov so zákonnými zmenami v oblasti sociálneho poistenia a z nich vyplývajúcimi postupmi sa Sociálna poisťovňa sústredila na poskytovanie konkrétnych informácií o prechode na menu euro a na poskytnutie informácií potrebných na rozhodnutie poistencov – sporiteľov o zotrvaní v systéme dôchodkového sporenia alebo o vystúpení z neho. V súvislosti s prechodom na menu euro boli využívané, okrem publikovania príspevkov v tlači, aj formy letákov pre klientov Sociálnej poisťovne.
	Klientom boli poskytované informácie aj prostredníctvom prepojenia internetovej stránky Sociálnej poisťovne na portál štátnej a verejnej správy, uverejňovaním článkov v mesačníku Sociálne poistenie a v ďalších periodikách, zverejňovaním informácií prostredníctvom informačných tabúľ v pobočkách a poskytovaním informácií v informačno-poradenských strediskách  pobočiek.
	Operatívne boli vybavované žiadosti klientov o informácie a dotazy zasielané prostredníctvom elektronickej pošty do poradne, elektronickej podateľne. 	V spolupráci s rakúskym nositeľom dôchodkového poistenia PVA sa                  15. októbra 2009 prvýkrát uskutočnil Medzinárodný poradenský deň vo Viedni, účelom ktorého bolo poskytnúť informácie a poradenstvo z oblasti dôchodkového poistenia klientom v spolupráci s rakúskymi kolegami. Táto spolupráca bude pokračovať aj budúcnosti a Sociálna poisťovňa pripravuje poradenské dni aj s nemeckým nositeľom poistenia.

Prioritná os č. 2 – Rozvoj Sociálnej poisťovne

	Prioritná os koncentruje základné spôsoby a nevyhnutné predpoklady pre plnenie všetkých ostatných strategických cieľov a opatrení. Ide o základné etické hodnoty činnosti Sociálnej poisťovne a jej obrazu vo vzťahu ku klientom a jej zamestnancom, ale najmä úroveň zabezpečenia rozvoja ľudských zdrojov. Kvalifikované a motivované ľudské zdroje pracujúce v dobrom pracovnom prostredí rozvíjajúcej sa inštitúcie, ktorá im okrem pracovných príležitostí dáva aj adekvátne záruky sociálnych istôt, by mali byť základným a rozhodujúcim činiteľom garantujúcim plnenie strategických cieľov Sociálnej poisťovne.

Strategický cieľ č. 1 – Implementácia súboru uznávaných hodnôt Sociálnej poisťovne

	Súbor uznávaných hodnôt Sociálnej poisťovne je sformulovaný v Etickom kódexe Sociálnej poisťovne. S obsahom  Etického kódexu Sociálnej poisťovne boli v rámci adaptačnej prípravy oboznamovaní všetci novoprijatí zamestnanci. Na jeho dôsledné dodržiavanie boli pravidelne upozorňovaní vedúci a ostatní zamestnanci útvarov pobočiek a ústredia. Na povinnosti vyplývajúce z Etického kódexu boli osobitným listom generálneho riaditeľa Sociálnej poisťovne upozornení všetci posudkoví lekári.

Strategický cieľ č. 2 – Obraz a dôveryhodnosť Sociálnej poisťovne

	Pre vytvorenie pravdivého mediálneho obrazu a čo najlepšieho vzťahu s klientmi Sociálna poisťovňa aj v roku 2009 sledovala svoj základný cieľ – objektívne a pravdivo informovať verejnosť o svojej činnosti, informovať klientov o ich nárokoch a právach, o postupoch pri uplatňovaní ich zákonných nárokov a zároveň rôznymi aktivitami smerom k médiám a širokej verejnosti vytvárať dobré meno inštitúcie a dosiahnuť spokojnosť svojich klientov. 
	Ďalšími formami pôsobenia na verejnosť a vytvárania objektívnej verejnej mienky o Sociálnej poisťovni boli tlačové správy zverejňované v tlačových agentúrach i na svojej internetovej stránke, tlačové konferencie, účinkovanie predstaviteľov Sociálnej poisťovne v diskusných a kontaktných reláciách elektronických médií. 
	V roku 2009 pokračovala Sociálna poisťovňa vo vydávaní odborného časopisu Národné poistenie. V snahe rozšíriť jeho odborné zameranie na ďalšie oblasti došlo od júna 2009 k zmene názvu na Sociálne poistenie, ako aj k zdynamizovaniu a skvalitneniu obsahu časopisu a jeho grafickému oživeniu. Prináša informácie a poradenstvo o dôležitých zmenách nielen v oblasti sociálneho poistenia, ale aj z pracovného práva, podnikateľského prostredia a ďalších dôležitých oblastí od širšieho okruhu odborných autorov. Časopis je k dispozícii predplatiteľom i návštevníkom pobočiek – klientom Sociálnej poisťovne.
	Súčasťou úsilia o vytváranie pravdivého obrazu Sociálnej poisťovne v médiách bola v niektorých prípadoch aj korekcia nepravdivých, nepresných alebo chybných informácií zverejnených v médiách. V odôvodnených prípadoch Sociálna poisťovňa požiadala o ich opravu a korektné informácie zverejnila aj na svojej internetovej stránke.

Strategický cieľ č. 3 – Rozvoj ľudských zdrojov, kvality pracovného života a inštitúcie

	Odborné vzdelávanie v organizačných útvaroch ústredia a v pobočkách Sociálnej poisťovne prebiehalo v súlade s plánom vzdelávania zamestnancov Sociálnej poisťovne na rok 2009. V roku 2009 bol pripravovaný ďalší projekt pre rozvoj ľudských zdrojov financovaný z prostriedkov Európskeho sociálneho fondu. Hlavným cieľom projektu je skvalitnenie rozvoja ľudských zdrojov a zefektívnenie vzdelávania zamestnancov Sociálnej poisťovne.
	Bol vypracovaný  návrh adaptačnej prípravy riaditeľov pobočiek, doplnená a prepracovaná adaptačná príprava novoprijatých zamestnancov pobočiek. Uvedené dokumenty korešpondujú so strategickými zámermi Sociálnej poisťovne a výrazne ich podporuje navrhovaný národný projekt  pre rozvoj ľudských zdrojov financovaný z prostriedkov Európskeho sociálneho fondu. 
	Priebežne bola zabezpečovaná vstupná adaptačná príprava pre novoprijatých zamestnancov v súlade s vnútorným predpisom Sociálnej poisťovne. V roku 2009 bolo zaevidovaných 479 žiadateľov o prácu v Sociálnej poisťovni, ústredie. Na základe posúdenia životopisov boli do druhého kola pozvaní 115 uchádzači, ktorí absolvovali personálno-psychologické posúdenie. Z nich bolo 58 prijatých na sekciu dôchodkového poistenia na pozície dávkových referentov základných oddelení,  dávkových referentov zahraničných agend a exekučných referentov. 
	Sociálna poisťovňa má však aj naďalej problém týkajúci sa personálnej situácie, najmä v oblasti posudkového lekárstva. Podmienkou na výkon lekárskej posudkovej činnosti je kvalifikačný predpoklad, ktorým je získanie špecializácie v špecializačnom odbore posudkové lekárstvo a získanie licencie na výkon lekárskej posudkovej činnosti na inom mieste ako v zdravotníckom zariadení. U novoprijatých lekárov je podmienkou prijatia do pracovného pomeru na miesto posudkového lekára zaradenie do špecializačného štúdia v odbore posudkové lekárstvo. V roku 2009 splnilo odbornú spôsobilosť 100 % posudkových lekárov ústredia a 71,01% posudkových lekárov pobočiek. V priebehu roka 2009 absolvovalo atestačnú skúšku 11 posudkových lekárov. Aj napriek, v dvoch etapách realizovanému zvýšeniu miezd posudkových lekárov, nedarí sa Sociálnej poisťovni získavať na túto prácu mladých perspektívnych lekárov.
	V súvislosti s nasadením nových modulov integrovaného systému správy finančných tokov SAP boli uskutočňované školenia pre používateľov z ústredia a z pobočiek.
	Napriek doterajším aktivitám v oblasti systému motivácie a profesijnej kariéry a novému mzdovému poriadku platnému od roku 2008, ktoré mali vytvoriť podmienky pre objektívny a účinný systém motivácie a odmeňovania zamestnancov, v súvislosti s finančnou a hospodárskou krízou boli v roku 2009 v Sociálnej poisťovni dočasne pozastavené benefity v rámci systému odmeňovania. Zamestnancom boli naďalej poskytované benefity v súlade s Kolektívnou zmluvou.
	Sociálna politika Sociálnej poisťovne bola v roku 2009 orientovaná na regeneráciu pracovnej sily a kvalitu života zamestnancov, a to možnosťou absolvovania pobytov vo svojich doškoľovacích a rekreačných zariadeniach a v zariadení partnerskej inštitúcie v zahraničí, možnosťou využitia športovísk na regeneráciu pracovnej sily, vytváraním podmienok na absolvovanie preventívnych lekárskych prehliadok zamestnancov, poskytovaním zvýhodnených ponúk na vybrané kultúrne podujatia, ako aj  individuálnym využívaním verejných prísľubov pre zamestnancov od viacerých spoločností.
	V sociálnej oblasti to bolo poskytovanie návratných pôžičiek z prostriedkov sociálneho fondu a poskytovanie pracovného voľna nad rámec stanovený Zákonníkom práce.
	V závislosti od disponibilných finančných prostriedkov sa zabezpečovalo zvyšovanie kvality pracovného prostredia Sociálnej poisťovne. Realizovali sa niektoré investičné aktivity s cieľom zlepšenia materiálno - technického zabezpečenia výkonu hlavnej činnosti (rekonštrukcia okien, kotolní, elektroinštalácie a pod. v budovách pobočiek). 
	V rámci Koncepcie politiky bezpečnosti a ochrany zdravia pri práci sa  realizovalo viacero opatrení na primeranú ochranu zdravia a bezpečnosti pri práci.

Prioritná os č. 3  – Financie

	Rámec pre plnenie zákonných povinností Sociálnej poisťovne voči klientom a pre plnenie strategických cieľov a opatrení určujú spravované finančné zdroje. Ako základné zdroje na výplatu dávok sú prioritne určené základné fondy a rezervný fond solidarity, správny fond je určený na finančné zabezpečenie výkonu činností Sociálnej poisťovne.

Strategický cieľ č. 1 – Platobná schopnosť poistných fondov

	Tento významný strategický cieľ je orientovaný na zabezpečenie platobnej schopnosti základných fondov a potrebného objemu finančných prostriedkov správneho fondu. Opatrenia na jeho dosiahnutie sú zlepšenie výberu poistného, príspevkov a úspešnosti vymáhania pohľadávok.
		Súčasťou strategických zámerov Sociálnej poisťovne do roku 2014 je náročný cieľ Sociálnej poisťovne a to dosiahnutie úrovne ukazovateľa úspešnosti výberu poistného a príspevkov na starobné dôchodkové sporenie (ďalej len „poistné“) v roku 2010 vo výške 96,25 %. Dosiahnutie uvedeného  cieľa negatívne ovplyvňujú vonkajšie faktory, ktoré Sociálna poisťovňa nevie ovplyvniť, a to hospodárska kríza, insolventnosť odvádzateľov, v dôsledku ktorej poistné neodvádzajú včas alebo vôbec, ako aj pokles počtu odvádzateľov, najmä v dôsledku zániku zamestnávateľov. 
		Úspešnosť výberu poistného je tiež negatívne ovplyvnená výrazným znížením počtu poistencov a platiteľov poistného, kedy v kategórii zamestnancov pri porovnaní decembra 2008 a decembra 2009 došlo k poklesu v počte zamestnancov v pracovnom pomere o 225 269 (v decembri 2008 bolo evidovaných 1 959 873 zamestnancov, v decembri 2009  bolo 1 734 604 zamestnancov). Pri porovnaní decembra 2008 a decembra 2009 došlo k poklesu aj v počte zamestnancov  - fyzických osôb, ktoré vykonávajú práce na základe dohôd o prácach vykonávaných mimo pracovného pomeru o 240 608 (v decembri 2008 bol počet dohodárov 822 275, v decembri 2009 bolo 581 667 dohodárov), t. j. spolu pokles o 465 877 zamestnancov. Došlo aj  k poklesu počtu samostatne zárobkovo činných osôb. Pri porovnaní decembra 2008 a decembra 2009 došlo k poklesu v počte SZČO o 1 025 (v decembri 2008 bolo evidovaných 262 272 samostatne zárobkovo činných osôb, v decembri 2009  ich bolo 261 247).
	Napriek nepriaznivému ekonomickému prostrediu v roku 2009, Sociálna poisťovňa maximálne využila možné právne nástroje, ľudský, organizačný a technický potenciál na dosiahnutie čo najlepšej úrovne ukazovateľa úspešnosti výberu poistného. Za týmto účelom pobočky realizovali rôzne opatrenia, najmä pravidelné sledovanie predkladania podkladov k predpisu poistného odvádzateľmi poistného a úhrad poistného, osobné a telefonické urgencie a výzvy odvádzateľom poistného na úhradu poistného, zasielanie výziev odvádzateľom na zaplatenie poistného, zasielanie výziev na predloženie mesačných výkazov poistného a príspevkov, vysporiadanie poistení zamestnancov a registrácií zamestnávateľov, vystavovanie rozhodnutí na zaplatenie dlžných súm poistného a vymáhanie dlžných súm poistného. 
	Vývoj úspešnosti výberu bežného poistného po nízkych úrovniach v prvých troch mesiacoch roka 2009 vykazoval preto v priebehu nasledujúceho obdobia roku 2009 rovnomerný nárast a v decembri 2009 dosiahol úroveň 94,30%, čo je zároveň najvyššia hodnota v sledovanom období. 
	Sociálna poisťovňa v záujme zvýšenia úspešnosti vymáhania pohľadávok v roku 2009 uplatňovala individuálny prístup k dlžníkom ešte intenzívnejšie, ako v predchádzajúcom období. Svoju pozornosť zamerala na najväčších dlžníkov v snahe zachovania platiteľov poistného a hľadania možností úhrady pohľadávok bez likvidačných dôsledkov. Zvýšená pozornosť bola venovaná aj zdravotníckym zariadeniam, voči ktorým v roku 2009 nebol možný nútený výkon rozhodnutia. Sociálna poisťovňa iniciovala rokovania so zástupcami vyšších územných celkov, zainteresovaných ministerstiev a  jednotlivých zdravotníckych zariadení v snahe vysporiadať narastajúce pohľadávky na poistnom a zamedziť ich nárastu, čím významne prispela aj k procesu oddlženia vybratých zdravotníckych zariadení. V záujme zabezpečenia transparentnosti pri výbere súdnych exekútorov bol uvedený do prevádzky informačný systém automatizovaného prideľovania exekútorov k jednotlivým exekučným titulom.  
	Za účelom zlepšenia výberu poistného a úspešnosti vymáhania pohľadávok bol v roku 2009 vytvorený nový organizačný útvar - odbor systémového riadenia pohľadávok, ktorého dominantnou úlohou je manažment pohľadávok Sociálnej poisťovne s akcentom na ich znižovanie. 

Strategický cieľ č. 2 – Finančná a prevádzková efektívnosť

	Opatrenia na plnenie tohto strategického cieľa boli v roku 2009 zamerané na optimalizáciu nákladov na správu a výkon činnosti prostredníctvom sústavnej analýzy stavu a efektívnosti hospodárenia a vytvorenia integrovaného systému správy finančných tokov.
	Činnosti v oblasti optimalizácie a nákladov na správu a výkon činnosti boli v roku 2009 zamerané na priority a optimalizáciu rozdelenia  prostriedkov vynakladaných na správne činnosti v súlade so strategickými cieľmi Sociálnej poisťovne. Boli to  racionalizačné, organizačné, úsporné a ďalšie opatrenia prispievajúce k riešeniu súčasných priestorových, lokalizačných a kapacitných  problémov, na centralizáciu prierezových činností v útvaroch Sociálnej poisťovne, ako aj na zníženie nákladov na vývoj a údržbu aplikačného programového vybavenia postupným prechodom na optimálnu kombináciu vlastných a externých riešiteľských kapacít.
	Plnenie tohto opatrenia bolo zohľadňované v celom rozpočtovom procese. Pri spracovaní návrhu rozpočtu správneho fondu sa vychádzalo z tvorby správneho fondu ustanovenej zákonom o sociálnom poistení v znení účinnom v čase spracovania návrhu rozpočtu. Ďalej sa zohľadnili prednostne rozpočtové priority, ktoré kryjú  náklady určené na zabezpečenie základného chodu Sociálnej poisťovne, s prihliadnutím na odôvodnené požiadavky jednotlivých organizačných zložiek.  V roku 2009 sa realizoval zámer zriadenia vysunutých pracovísk v lokalite Bratislavy,  postupne sa optimalizuje   umiestnenie jednotlivých pracovísk Sociálnej poisťovne, vytvorili sa podmienky na presun dodávateľsky zabezpečovaného výkonu  bezpečnostných služieb vlastnými kapacitami. Vybrané činnosti výkonu sa postupne centralizujú, vrátane centrálneho zabezpečenia tovarov a služieb. Vo vzťahu ku klientom bola zriadená skúšobná prevádzka platenia poistného prostredníctvom platobných terminálov. 
	Sústavná analýza stavu a efektívnosti hospodárenia bola v roku 2009 zabezpečovaná prostredníctvom tvorby a rozpisu rozpočtu správneho fondu a operatívneho režimu vnútorných rozpočtových opatrení, ako aj systematického prehodnocovania požiadaviek na správny fond a  zmluvných vzťahov s ohľadom na ich súlad so strategickými cieľmi Sociálnej poisťovne, najmä na ich prioritu, účelnosť a efektívnosť.
	Plnenie opatrenia bolo ďalej zabezpečené mesačným vyhodnocovaním rozpisu rozpočtu za hodnotené obdobie formou „Správ o hospodárení Sociálnej poisťovne“, ktoré boli následne prerokované v operatívnej porade generálneho riaditeľa a štvrťročne v Dozornej rade Sociálnej poisťovne. V správach o hospodárení sa  na základe porovnania skutočných výsledkov hospodárenia s rozpisom rozpočtu  na jednotlivé kalendárne mesiace analyzujú odchýlky od predpokladaných výsledkov. 
	Stav finančných prostriedkov na účtoch Sociálnej poisťovne sa sleduje  a vyhodnocuje na dennej báze. O aktuálnom stave finančných prostriedkov na účtoch základných fondov, aktuálnom disponibilnom objeme na výplatu dávok a nárokov, t.j.  o platobnej schopnosti Sociálnej poisťovne sa týždenne vypracúva informácia pre vedúcich zamestnancov a členov Dozornej rady Sociálnej poisťovne.
	V ďalšej etape implementácie systému finančného riadenia a optimalizácie finančných tokov bola v roku 2009 na základe  návrhu riešenia aplikačných modulov SAP pre controlling,  rozpočtovníctvo, majetok, materiálové hospodárstvo – dodávatelia, zabezpečená integrácia primárnych informačných systémov pre príjmy a výdavky základných fondov so systémom finančného riadenia na báze SAP, vrátane rozšírenia funkcionality hotovostnej pokladne správneho fondu.
	V tejto etape sa zabezpečila tiež integrácia analytickej evidencie výplaty dávok s hlavnou účtovnou knihou automatizovaným prenosom výstupov jednotlivých informačných systémov, obsahom ktorých boli zosumarizované účtovné prípady výplat jednotlivých dávok a denné spracovanie bankových výpisov základných fondov prenosom účtovných prípadov týkajúcich sa výplaty a rozúčtovania dôchodkových dávok do prostredia finančného účtovníctva v integrovanom systéme SAP. 
	Táto etapa predstavovala práce na nastavovaní jednotlivých modulov vytvorenými pracovnými skupinami. Pracovné skupiny zložené zo zamestnancov Sociálnej poisťovne a zamestnancov dodávateľa pokračovali v tvorbe návrhu riešenia aplikačných modulov SAP do prostredia informačného systému Sociálnej poisťovne. Na pravidelných stretnutiach pracovných skupín s dodávateľom SAP boli zamestnancami Sociálnej poisťovne poskytované informácie pre vytvorenie centrálnych dátových štruktúr pre potreby implementácie modulov SAP. Dôraz sa kládol na definovanie procesov a postupov pre zabezpečenie kontinuálneho prechodu, integrovanie a vzájomné prepojenie implementovaných modulov s modulmi uvedenými do rutinnej prevádzky v predchádzajúcich etapách implementácie modulov SAP.
	Po vykonaných funkčných a integračných testoch na prototype riešenia boli vykonané školenia kľúčových používateľov spolu so zamestnancami vybraných pobočiek. Následne sa zamestnanci ústredia a vybraných pobočiek zúčastnili pilotnej prevádzky systému SAP.

Prioritná os č. 4 – Vnútorné procesy

	Analýza, optimalizácia, rekonštrukcia a vzájomné previazanie pracovných procesov je permanentný proces smerujúci k efektívnejšiemu výkonu činností Sociálnej poisťovne. Špecifickým strategickým cieľom s úzkym prepojením na problematiku vnútorných procesov je relatívne samostatný, prierezový strategický cieľ orientovaný na informatickú podporu výkonu činnosti Sociálnej poisťovne.

Strategický cieľ č. 1 – Rozvoj informačného systému na podporu výkonu činnosti Sociálnej poisťovne

	Základné východiská a ciele informatizácie Sociálnej poisťovne, vrátane rozvoja elektronických služieb Sociálnej poisťovne v rámci elektronizácie verejnej správy sú definované v Koncepcii rozvoja informačného systému Sociálnej poisťovne, ktorá bola vypracovaná v súlade s Metodickým pokynom na tvorbu koncepcií rozvoja IS verejnej správy a následne schválená Ministerstvom financií SR dňa 12. februára 2009. Sociálna poisťovňa v rámci Operačného programu informatizácie spoločnosti (OPIS) predložila žiadosť a následne 7. októbra 2009 aj získala  nenávratný finančný príspevok v prioritnej osi 1 programu Elektronizácia verejnej správy a rozvoj elektronických služieb, opatrenie 1.1 Elektronizácia verejnej správy a rozvoj elektronických služieb na centrálnej úrovni. Uverejnením oznámení o vyhlásení verejného obstarávania v európskom vestníku a vestníku verejného obstarávania v auguste 2009 bol otvorený proces verejného obstarávania na výber zhotoviteľa riešenia pre elektronické služby pre podporu výkonu výberu poistného a príspevkov, elektronické služby systému centrálnej správy subjektov sociálneho poistenia, elektronické portálové služby a na riadenie projektu, publicitu a informovanosť.
	V I. etape projektu ePortál a hybridná komunikácia bolo riešené vyhotovovanie elektronických evidenčných listov dôchodkového poistenia pre samostatne zárobkovo činné osoby a dobrovoľne dôchodkovo poistené osoby zamestnancami pobočiek, vrátane ich elektronického doručovania do ústredia. Vyhotovovanie elektronických evidenčných listov je od 28. decembra 2009 v rutinnej prevádzke na všetkých pobočkách Sociálnej poisťovne. V rámci projektu ePortál a hybridná komunikácia sa pri vyhotovovaní elektronických evidenčných listov dôchodkového poistenia využívajú údaje evidované v systéme „Jednotný výber poistného“, za účelom ich harmonizácie s údajmi používanými pri rozhodovaní o nároku na dôchodkovú dávku a na jej výplatu.
	Na elektronickom portále https://esluzby.socpoist.sk Sociálna poisťovňa v rámci overovacej prevádzky sprístupnila elektronickú službu – Individuálny účet poistenca (IUP). Táto služba umožní použitím štandardizovaného tlačiva, ktoré vyplní poistenec, prijatie jeho požiadavky na sprístupnenie informácie o zmenách stavu individuálneho účtu za vybraný kalendárny rok alebo kalendárne roky, najskôr od roku 2004. Po spracovaní požiadavky elektronická služba IUP následne sprístupní poistencovi požadovanú informáciu cez elektronický portál. Takto vytvorené prostredie bude predstavovať elektronickú podateľňu, ktorá umožní prijatie a evidenciu podania, vystavenie potvrdenia o prijatí podania a vytvorenie odpovede na podanie vo forme elektronického dokumentu. Realizácia uvedenej elektronickej služby umožní zabezpečiť okamžitú informovanosť poistencov o tom, aké údaje o sociálnom poistení o nich Sociálna poisťovňa eviduje vo svojom informačnom systéme. 
	Cieľom ďalšieho projektu sú elektronické služby pre nemocenské poistenie a lekársku posudkovú činnosť a zabezpečenie elektronizácie výkonu nemocenského poistenia aj vo vzťahu ku klientom. V rámci projektu je riešené aj rozšírenie funkcionality informatickej podpory pre lekársku posudkovú činnosť o modul, ktorý bude zabezpečovať evidenciu, kontrolu a úhrady poskytovateľom zdravotnej starostlivosti za zdravotné výkony na účely sociálneho poistenia.
	V roku 2009 pokračovala spolupráca Sociálnej poisťovne so Štatistickým úradom SR na projekte „Využitie administratívnych zdrojov pre zdokonalenie štatistického informačného systému“ ktorý je zameraný na elektronické poskytovanie údajov pre Program štátnych štatistických zisťovaní na roky  2009 až 2011.
	V roku 2009 boli realizované niektoré závažné opatrenia v súvislosti s výberom poistného v prostredí elektronickej komunikácie s klientom. Bola zavedená kontrola údajov prevzatých z mesačných výkazov poistného v rámci systému elektronického zberu údajov na register. Toto opatrenie významne prispieva k validácii údajov v systémoch jednotného výberu poistného a systému elektronického zberu údajov,  k harmonizácii registrov týchto systémov, ako aj zosúladeniu údajov zamestnávateľov s údajmi evidovanými v Sociálnej poisťovni. Tento proces stále prebieha podľa definovaných pravidiel. Ďalším významným krokom bolo rozšírenie povinnosti zasielať mesačné výkazy poistného prostredníctvom systému elektronického zberu údajov  pre zamestnávateľov s päť a viac zamestnancami (pôvodne deväť a viac). Tým došlo k rozšíreniu zabezpečenia realizácie kontroly na register pre ďalšiu významnú skupinu subjektov a poistencov. Uvedené opatrenia prispeli  k zvýšeniu kvality údajov aj v systéme starobného dôchodkového sporenia, najmä v oblasti poukazovania príspevkov sporiteľov. Bola realizovaná elektronická výmena údajov zo systému jednotného výberu poistného  na Daňové riaditeľstvo SR v súvislosti  s vrátením DPH.
	V oblasti informačného systému dôchodkového poistenia rozvojové práce boli zamerané najmä na dokončenie implementačných prác súvisiacich s novelou zákona o sociálnom poistení v IS DP a implementačných prác súvisiacich s eurokonverziou v IS DP vo všetkých podsystémoch. Realizovala sa informačná podpora  zvýšenia dôchodku za odbojovú činnosť, úpravy dôchodkov poberateľom z Ukrajiny, prepočtu zvýšenia dôchodkov v roku 2005 na základe nálezu Ústavného súdu SR vrátane pravidelného štatistického sledovania nákladov, [ako aj zmien v zrážkovej agende a na aktualizáciu údajovej základne v súvislosti s implementáciou exekučných zrážok zhotoviteľom (vrátane úpravy životného minima od 1. júla 2009] a realizácia výplaty vianočného príspevku v súčinnosti so silovými rezortmi. Zvýšila sa tiež informatická podpora pre zahraničnú agendu a došlo k rozširovaniu integrácie medzi informačnými systémami (doplnenie ďalších dvoch "tokov" medzi Sociálnou poisťovňou a Ústredím práce, sociálnych vecí a rodiny, vytvorenie ďalších webových služieb).
	V priebehu roka 2009 bolo prostredníctvom zhotoviteľa implementované riešenie na podporu automatizácie spracovania exekučných zrážok. V rámci prípravy rozvojových aktivít boli poskytnuté podklady a konzultácie zhotoviteľovi pri spracovaní štúdie uskutočniteľnosti transformácie IS DP do nového technologického prostredia.
	V rámci postupnej implementácie manažmentu IT služieb boli nasadené štandardy a procesy Service desk, Incident a Problem management, ktoré vytvárajú pre všetkých používateľov služieb informačného systému Sociálnej poisťovne centrálny  komunikačný kanál pre nahlasovanie a riešene ich požiadaviek (problémy, dotazy,...) a taktiež zefektívňujú činnosti vedúce k obnove definovaného rozsahu služieb v prípade zníženia ich dostupnosti. Oblasť monitoringu  informačných služieb bola rozšírená o e - Portál, konkrétne o jeho prvú službu IUP a rozšírený bol aj dohľad nad komunikačnou a informačnou infraštruktúrou.
	V roku 2009 boli v oblasti prevádzkovej stability a spoľahlivosti IKT vykonané práce zamerané na zabezpečenie zvýšenia spoľahlivosti, výkonnosti a funkcionality telekomunikačného systému v ústredí a na pobočkách. Bol realizovaný upgrade telekomunikačného systému v ústredí a v cca 70 % pobočiek bola uskutočnená výmena analógových telefónnych ústrední za digitálne. Realizáciou systému automatických hlasových informácií a nasadením nového softvérového vybavenia pre informačnú kanceláriu sa zvýšila dostupnosť a informovanosť klientov Sociálnej poisťovne. Migráciou pôvodných bezpečnostných zariadení a systémov na nové technologické riešenie a konsolidáciou serverov do virtuálneho prostredia na platforme Windows Hyper-V  a AIX sa dosiahlo zvýšenie bezpečnosti a spoľahlivosti  informačného systému Sociálnej poisťovne. Zvýšila sa tiež efektivita a spoľahlivosť zálohovacích prostriedkov novým virtuálnym zálohovacím zariadením. Na novootvorených pracoviskách Sociálnej poisťovne v Malackách, Senci a Pezinku bola inštalovaná moderná komunikačná, telekomunikačná a výpočtová infraštruktúra.

Strategický cieľ č. 2 – Optimalizácia a zdokonaľovanie vnútorných procesov Sociálnej poisťovne

	V roku 2009 boli zabezpečované práce  súvisiace s rozvojom prevádzkovaných podsystémov IS SP zabezpečujúcich informatickú podporu pre všetky oblasti výkonu činnosti a to výberu poistného a príspevkov starobného dôchodkového sporenia, vrátane správy pohľadávok a implementácie systému SAP Legacy, dôchodkového poistenia, starobného dôchodkového sporenia, nemocenského poistenia, úrazového poistenia, poistenia v nezamestnanosti a garančného poistenia a lekárskej posudkovej činnosti a správy Sociálnej poisťovne implementáciou integrovaného systému finančného riadenia na báze centralizovaného systému SAP.
	V oblasti dôchodkového poistenia to boli práce zamerané na doplnenie funkcionality programového vybavenia v oblasti rozhodovania o nároku na dôchodkovú dávku a na jej výplatu podľa medzinárodných predpisov, automatizáciu kontroly žitia poberateľov dôchodkov, ktorým sa dôchodok vypláca mimo územia Slovenskej republiky, ako aj na riešenie II. etapy automatizácie výkonu exekučných zrážok z dôchodkových dávok a postupné dopracovanie funkcionality príslušného programového vybavenia. V rámci zvýšenia dôchodkových dávok od 1. januára 2010 boli v systéme exekučných zrážok automaticky prepočítané exekučné zrážky cca 20 000 poberateľov dôchodkov.
	Z hľadiska  racionalizácie a informatickej podpory výkonu dávkovej agendy sa realizoval ďalší rozvoj funkcionality informačných systémov vyvolaný  jednak legislatívnymi zmenami, ako aj odôvodnenými potrebami užívateľov. Všetky požiadavky na úpravy a skvalitnenie prevádzkovaného softvérového riešenia procesov na podporu rozhodovania a výplatu dávok boli realizované s dôrazom na čo najvyššiu mieru automatizovaného spracovania nárokov. 
	V roku 2009 Sociálna poisťovňa pripravila aj implementáciu automatizovaného systému správy registratúry na všetky svoje organizačné zložky so spustením ostrej prevádzky od 1. januára 2010.  Automatizovaný systém správy registratúry zabezpečuje jednotnú evidenciu registratúrnych záznamov Sociálnej poisťovne.
	Bola spracovaná analýza zaťaženosti zamestnancov pobočiek  za 1. polrok 2009, ktorá bude podkladom pre racionalizáciu a zefektívnenie činnosti pobočiek v ďalšom období.
	Sociálna poisťovňa ako príslušná inštitúcia pre koordináciu systémov sociálneho zabezpečenia v SR a tiež ako inštitúcia miesta bydliska a inštitúcia miesta pobytu a styčný orgán pre peňažné dávky v chorobe a materstve, dávky v starobe, invalidite a pozostalostné dávky, dávky v nezamestnanosti a dávky v prípade pracovných úrazov a chorôb z povolania sa v priebehu roku 2009 pripravovala na aplikáciu nariadenia (ES) Európskeho parlamentu a Rady č. 883/2004 o koordinácii systémov sociálneho zabezpečenia a nariadenia Európskeho parlamentu a Rady č. 987/2009, ktorým sa stanovuje postup pre vykonávanie nariadenia (ES) č. 883/2004 o koordinácii systémov sociálneho zabezpečenia, ktoré nadobudnú účinnosť od 1. mája 2010 a nahradia doteraz platné koordinačné nariadenia. 
	Príprava prebiehala účasťou na seminároch organizovaných Európskou komisiou, zameraných na oblasť uplatniteľnej legislatívy, dávok v nezamestnanosti, dávok v chorobe a materstve, dávok v starobe, invalidite a pozostalostných dávok, ako aj účasťou na konferenciách v Ženeve, v Štokholme a vo Viedni, venovaných  problematike koordinácie systémov sociálneho zabezpečenia. Ďalšou formou prípravy bola účasť na práci Ad hoc skupín zriadených pod záštitou Európskej komisie v Bruseli a tematicky členených podľa jednotlivých oblastí sociálneho zabezpečenia, zameraných na tvorbu databázy údajov pre štruktúrované elektronické dokumenty a prenosné dokumenty.
	V roku 2009 sa Sociálna poisťovňa systematicky pripravovala aj na zavedenie elektronickej výmeny údajov EESSI aktívnou účasťou v pracovných skupinách pre elektronickú výmenu informácií v oblasti sociálneho zabezpečenia a pre koordináciu systémov sociálneho zabezpečenia.
	Ako jeden z troch prístupových bodov v rámci Slovenskej republiky Sociálna poisťovňa spolu s Ministerstvom práce, sociálnych vecí a rodiny, Úradom pre dohľad nad zdravotnou starostlivosťou a Ústredím práce, sociálnych vecí a rodiny vypracovala Národný akčný plán pre zavedenie elektronickej výmeny informácií v oblasti sociálneho zabezpečenia (EESSI) v Slovenskej republike. V rámci spolupráce s Ústredím práce, sociálnych vecí a rodiny boli v roku 2009 dohodnuté podmienky a spôsob spolupráce pri preposielaní štruktúrovaných elektronických dokumentov na inštitúcie patriace do osobitného systému sociálneho zabezpečenia prostredníctvom technickej infraštruktúry Sociálnej poisťovne. Sociálna poisťovňa výrazne pokročila aj pri pripojení do siete sTesta.
 	
Strategický cieľ č. 3 – Kontrolná činnosť
								
	V roku 2009 sa kontrolná činnosť zameriavala na efektívne vykonávanie vonkajšej kontroly a na súbežné zdokonaľovanie systému vnútornej kontroly. Kontrolná činnosť bola vykonávaná zamestnancami útvarov kontroly pobočiek, zamestnancami odboru kontroly a sťažností a zamestnancami organizačných útvarov  ústredia.
	Vonkajšia kontrolná činnosť vykonávaná zamestnancami útvarov kontroly pobočiek bola zameraná predovšetkým na kontrolu plnenia povinností uložených platiteľom poistného zákonom o sociálnom poistení. (V roku 2009 bolo skontrolovaných 10 119 zamestnávateľov, u ktorých bolo vykonaných 15 948 kontrol s 820 671 skontrolovanými poistencami.)
	V záujme zvýšenia účinnosti vonkajších kontrol bol zavedený ukazovateľ efektivity kontrolnej činnosti, ktorý vyjadruje finančný prínos vonkajších kontrol. Ide o vyčíslenie platieb poistného uhradeného do Sociálnej poisťovne v období od prevzatia oznámenia o vykonaní kontroly do nadobudnutia právoplatnosti rozhodnutia vydaného po kontrole. Za rok 2009 bolo takto reálne uhradených na poistnom spolu 4 216 342,74 €.
	Vnútorná kontrola vykonávaná zamestnancami útvaru kontroly ústredia, v pobočkách bola zameraná na komplexné posúdenie správnosti aplikácie zákona o sociálnom poistení. V súlade s plánom vnútornej kontroly bolo v pobočkách vykonaných 8 kontrol činností pobočiek. Mimo plánu kontrolnej činnosti boli vykonané zamestnancami oddelenia kontroly mimoriadne tematické kontroly v oblasti dodržiavania zákona o sociálnom poistení so zameraním na posúdenie nároku, výpočtu a výplaty nemocenských dávok, dodržiavanie postupu pri spracovaní a evidencii žiadosti o dávku v nezamestnanosti, preberanie pohľadávok a záväzkov z bývalého Národného úradu práce a postupov pobočiek pri ich vymáhaní, ako aj na postupovanie príspevkov na starobné dôchodkové sporenie dôchodkovým správcovským spoločnostiam, dodržiavanie lehôt pri predpisovaní dlžných súm poistného a na odstupovanie právoplatných a vykonateľných rozhodnutí útvarom vymáhania pobočiek. 
	Predmetom plánovaných tematických kontrol bola aj kontrola stavu a nakladania s majetkom pobočiek, vedenie operatívnej evidencie majetku a zásob v informačnom systéme poisťovne a vedenie predpísanej evidencie v oblasti autoprevádzky, vrátane dodržiavania interných predpisov. V roku 2009 bolo oddelením kontroly Sociálnej poisťovne, ústredie, vykonaných 36 plánovaných a 3 mimoriadne následné finančné kontroly. Zamestnanci útvarov kontroly pobočiek vykonali 244 následných finančných kontrol.
	V dôsledku zvýšenia priemerného percenta dočasnej pracovnej neschopnosti v roku 2009 bol v pobočkách zabezpečený intenzívnejší výkon kontroly posudzovania spôsobilosti na prácu a kontroly dodržiavania liečebného režimu. V roku 2009 bolo vykonaných 36 671 kontrol posudzovania spôsobilosti na prácu (35 094 v roku 2008), ďalej 96 853 kontrol dodržiavania liečebného režimu (80 449 v roku 2008) a bolo skontrolovaných 505 411 dočasne práceneschopných poistencov (418 948 v roku 2008). 
	Kontrola odbornej úrovne výkonu lekárskej posudkovej činnosti bola zabezpečovaná riadnou recenznou činnosťou a špecifickou recenznou činnosťou vykonávanou posudkovými lekármi sociálneho poistenia Sociálnej poisťovne, ústredie. Za obdobie január až november 2009 bolo zrecenzovaných 27 521 lekárskych správ (v rovnakom období roku 2008 to bolo 26 413 lekárskych správ).
	Posilnenie kontroly a účinný kontrolný mechanizmus s pravidelným hodnotením na všetkých úrovniach riadenia sa stali dôležitým nástrojom v boji proti zneužívaniu sociálneho systému a podvodom. Jeho súčasťou bolo aj pravidelné vyhodnotenie akčného plánu boja proti zneužívaniu sociálneho systému a podvodom v Sociálnej poisťovni, ktorého cieľom je eliminovať možné riziká zdrojov korupcie a miesta ich potencionálneho výskytu monitorovaním prípadov zneužívania sociálneho systému a vylúčením možných rizikových oblastí v činnosti Sociálnej poisťovne. 

Strategický cieľ č. 4 – Bezpečnosť Sociálnej poisťovne a IS SP

	Požadovaná úroveň fyzickej bezpečnosti sa v roku 2009 dosahovala vzájomnou kombináciou režimových opatrení, bezpečnostných systémov, stavebnými a technickými prostriedkami, ktoré boli využité účelne a hospodárne v kombinácii s fyzickou ochranou. 
	Organizácia fyzickej bezpečnosti Sociálnej poisťovne bola  naďalej založená na zodpovednosti vedúcich zamestnancov, centrálne riadenej metodike a správe fyzickej bezpečnosti. Oblasť fyzickej a objektovej bezpečnosti, ako i súvisiaca oblasť ochrany pred požiarmi bola zabezpečovaná, metodicky usmerňovaná, spravovaná a kontrolovaná centrálne z ústredia Sociálnej poisťovne. 
	V ústredí bola fyzická ochrana osôb a majetku vykonávaná vlastnou ochranou zamestnancami strážnej a informačnej služby, prostredníctvom ktorých bola tiež v nepretržitej prevádzke zrealizovaná podstatná časť režimových opatrení. Zavedením vlastnej ochrany na celkom 36 pobočkách sa zvýšila úroveň ich fyzickej bezpečnosti.  Ochrana vykonáva stráženie v pracovnej dobe a v mimopracovnej dobe sú objekty pobočiek napojené na pulty centrálnej ochrany Policajného zboru SR. Celodenne sú objekty Sociálnej poisťovne zabezpečované nainštalovanými bezpečnostnými systémami a to elektrickou zabezpečovacou signalizáciou, elektrickou požiarnou signalizáciou, uzavretými televíznymi okruhmi a systémami kontroly vstupu a evidencie dochádzky.
	V oblasti bezpečnosti a ochrany zdravia pri práci boli v roku 2009 úlohy plnené v súlade s Koncepciou politiky bezpečnosti a ochrany zdravia pri práci a programom jej realizácie v podmienkach Sociálnej poisťovne. Cieľom vzdelávania všetkých zamestnancov Sociálnej poisťovne bolo poskytnúť základné právne, technické, psychologické a ďalšie poznatky z tejto oblasti, získať potrebný súbor informácií  pre bezpečný výkon činností a zvýšiť ich povedomie v oblasti bezpečnosti a ochrany zdravia pri práci.
	Organizačné, technické a personálne opatrenia v oblasti informačnej bezpečnosti boli v roku 2009 uskutočnené v súlade s Bezpečnostnou politikou informačného systému Sociálnej poisťovne, Bezpečnostnou architektúrou informačného systému Sociálnej poisťovne, Manuálom bezpečnosti informačného systému Sociálnej poisťovne a Bezpečnostným projektom na ochranu osobných údajov. Pozornosť sa sústredila na zabezpečovanie integrity komponentov a dostupnosti zdrojov informačného systému Sociálnej poisťovne na podporu výkonu jej činností.  V oblasti autentifikácie a riadenia prístupu k zdrojom IS SP, bezpečnostného monitoringu a auditovania najdôležitejších systémov IS SP neboli v Centre monitorovania bezpečnosti, ktoré zabezpečuje zber, analýzu a archiváciu auditných záznamov, identifikované žiadne nepovolené aktivity na úrovni operačných systémov, databázových systémov a vybraného APV.
	Ochrana osobných údajov poistencov bola v roku 2009 zabezpečovaná v súlade s príslušnými zákonmi a vnútornými predpismi. Sociálna poisťovňa zhromažďuje a spracúva údaje o klientoch v oblasti sociálneho poistenia a  v súlade so všeobecne záväznými právnymi predpismi zabezpečovala elektronické získavanie, verifikovanie, kontrolu údajov a ich bezpečné uchovávanie. Údaje zo svojho informačného systému poskytovala v súlade so zákonom o sociálnom poistení a zákonom  na ochranu osobných údajov, a to len so súhlasom fyzických osôb a právnických osôb, ktorých sa údaje priamo týkajú a bez ich súhlasu len, ak to ustanovuje osobitný predpis. Systém opatrení na ochranu osobných údajov poistencov sa aj v roku 2009 naďalej zdokonaľoval.